CELEX: 32019D0768
Language: fi
Date: 2019-05-08 00:00:00
Title: Komission täytäntöönpanopäätös (EU) 2019/768, annettu 8 päivänä toukokuuta 2019, integroidun rakennebiologian eurooppalaisen tutkimusinfrastruktuurikonsortion (Instruct ERIC) perussäännön 3 artiklan muuttamisesta Yhdistyneen kuningaskunnan unionista eroamisen vuoksi (tiedoksiannettu numerolla C(2019) 3354) (ETA:n kannalta merkityksellinen teksti.)

15.5.2019   
               
               
                  FI
               
               
                  Euroopan unionin virallinen lehti
               
               
                  L 126/67
               
            
         KOMISSION TÄYTÄNTÖÖNPANOPÄÄTÖS (EU) 2019/768,
         annettu 8 päivänä toukokuuta 2019,
         integroidun rakennebiologian eurooppalaisen tutkimusinfrastruktuurikonsortion (Instruct ERIC) perussäännön 3 artiklan muuttamisesta Yhdistyneen kuningaskunnan unionista eroamisen vuoksi
         
            
               (tiedoksiannettu numerolla C(2019) 3354)
            
         
         (Ainoastaan englannin-, espanjan-, hollannin-, italian-, latvian-, portugalin-, ranskan-, slovakian-, tanskan- ja tšekinkieliset tekstit ovat todistusvoimaisia)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 8 artiklan,
         sekä katsoo seuraavaa:
         
                     (1)
                  
                  
                     Integroidun rakennebiologian eurooppalainen tutkimusinfrastruktuurikonsortio, jäljempänä ’Instruct ERIC’, perustettiin komission täytäntöönpanopäätöksellä (EU) 2017/1213 (2). Sen perussäännön 3 artiklan mukaisesti sen sääntömääräinen kotipaikka on Yhdistyneessä kuningaskunnassa.
                  
               
                     (2)
                  
                  
                     Yhdistynyt kuningaskunta on 29 päivänä maaliskuuta 2017 ilmoittanut aikomuksestaan erota unionista Euroopan unionista tehdyn sopimuksen 50 artiklan nojalla. Eurooppa-neuvosto päätti 11 päivänä huhtikuuta 2019 pidentää Euroopan unionista tehdyn sopimuksen 50 artiklan 3 kohdassa tarkoitettua määräaikaa, jota oli jo pidennetty Eurooppa-neuvoston päätöksellä (EU) 2019/476 (3), 31 päivään lokakuuta 2019.Eurooppa-neuvoston päätöstä lakataan kuitenkin soveltamasta 31 päivänä toukokuuta 2019, mikäli Yhdistynyt kuningaskunta ei ole järjestänyt Euroopan parlamentin vaaleja sovellettavan unionin lainsäädännön mukaisesti eikä ratifioinut erosopimusta viimeistään 22 päivänä toukokuuta 2019. Jos Yhdistynyt kuningaskunta ratifioi erosopimuksen ennen 31 päivää lokakuuta 2019, eroaminen tapahtuu sitä päivää seuraavan kuukauden ensimmäisenä päivänä, jona ratifiointimenettelyt on saatu päätökseen.
                  
               
                     (3)
                  
                  
                     Eroamispäivän jälkeen, erosopimuksen määräysten soveltamista rajoittamatta, Yhdistynyt kuningaskunta katsotaan asetuksen (EY) N:o 723/2009 2 artiklan b alakohdassa tarkoitetuksi kolmanneksi maaksi.
                  
               
                     (4)
                  
                  
                     Asetuksen (EY) N:o 723/2009 8 artiklassa säädetään, että ERICin sääntömääräisen kotipaikan on sijaittava sellaisen jäsenen alueella, joka on jäsenvaltio tai assosioitunut maa.
                  
               
                     (5)
                  
                  
                     Komissio on vastaanottanut asetuksen (EY) N:o 723/2009 11 artiklan nojalla Instruct ERICiltä ehdotuksen perussäännön 3 artiklan muuttamiseksi, jotta otetaan huomioon tapaus, jossa Yhdistyneestä kuningaskunnasta tulisi asetuksessa (EY) N:o 723/2009 tarkoitettu kolmas maa.
                  
               
                     (6)
                  
                  
                     Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan Instruct ERICin perussäännön, sellaisena kuin se on täytäntöönpanopäätöksen (EU) 2017/1213 liitteessä, 3 artikla tämän päätöksen liitteen mukaisesti.
         
         
            2 artikla
            Tämä päätös on osoitettu Alankomaiden kuningaskunnalle, Belgian kuningaskunnalle, Espanjan kuningaskunnalle, Ison-Britannian ja Pohjois-Irlannin yhdistyneelle kuningaskunnalle, Israelin valtiolle, Italian tasavallalle, Latvian tasavallalle, Portugalin tasavallalle, Ranskan tasavallalle, Slovakian tasavallalle, Tanskan kuningaskunnalle sekä Tšekin tasavallalle.
         
         
            Tehty Brysselissä 8 päivänä toukokuuta 2019.
            
               
                  Komission puolesta
               
               Carlos MOEDAS
               
                  Komission jäsen
               
            
         
         
            (1)  EUVL L 206, 8.8.2009, s. 1.
         
            (2)  Komission täytäntöönpanopäätös (EU) 2017/1213, annettu 4 päivänä heinäkuuta 2017, integroidun rakennebiologian eurooppalaisen tutkimusinfrastruktuurikonsortion (Instruct ERIC) perustamisesta (EUVL L 173, 6.7.2017, s. 47).
         
            (3)  Eurooppa-neuvoston päätös (EU) 2019/476, tehty yhteisymmärryksessä Yhdistyneen kuningaskunnan kanssa, annettu 22 päivänä maaliskuuta 2019, SEU 50 artiklan 3 kohdan mukaisen määräajan pidentämisestä (EUVL L 80I, 22.3.2019, s. 1).
      
      
         
            LIITE
            Korvataan Instruct ERICin perussäännön 3 artikla seuraavasti:
            
               
                  ”3 artikla
                  Instruct ERICin sääntömääräinen kotipaikka on Oxfordissa, Yhdistyneessä kuningaskunnassa. Jos Yhdistyneestä kuningaskunnasta tulee asetuksessa (EY) N:o 723/2009 tarkoitettu kolmas maa, sääntömääräinen kotipaikka on Firenzessä, Italiassa.”